b'\n_START_ARTICLE_\nBalti \xc3\x95petajate Seminar\n_START_PARAGRAPH_\nBalti \xc3\x95petajate Seminar (ka Goldingeni seminar, l\xc3\xa4ti keeles Baltijas skolot\xc4\x81ju semin\xc4\x81rs, vene keeles \xd0\x9f\xd1\x80\xd0\xb8\xd0\xb1\xd0\xb0\xd0\xbb\xd1\x82\xd0\xb8\xd0\xb9\xd1\x81\xd0\xba\xd0\xb0\xd1\x8f \xd1\x83\xd1\x87\xd0\xb8\xd1\x82\xd0\xb5\xd0\xbb\xd1\x8c\xd1\x81\xd0\xba\xd0\xb0\xd1\x8f \xd1\x81\xd0\xb5\xd0\xbc\xd0\xb8\xd0\xbd\xd0\xb0\xd1\x80\xd0\xb8\xd1\x8f) oli Tsaari-Venemaa aegne \xc3\xb5ppeasutus L\xc3\xa4tis eesti ja l\xc3\xa4ti rahvakoolide \xc3\xb5petajate ettevalmistamiseks.\n_START_SECTION_\nAjalugu\n_START_PARAGRAPH_\nBalti \xc3\x95petajate Seminar avati Riias 1870. aastal ning see allus Rahvahariduse ministeeriumile. Selle algseks eesm\xc3\xa4rgiks oli ettevalmistada \xc3\xb5petajaid rahvakoolide jaoks (valla- ja kihelkonnakoolid), olles vahepealseks astmeks 4-klassilise linnakooli ja g\xc3\xbcmnaasiumi vahel. \xc3\x9clikoolis edasi\xc3\xb5ppimise \xc3\xb5igust seminari l\xc3\xb5petamine ei andnud. Seminar kestis algselt kaks aastat, kuid \xc3\xb5ige pea pikendati \xc3\xb5ppet\xc3\xb6\xc3\xb6d kolmele ning 1878. aastal juba neljale aastale. Umbes 2/3 \xc3\xb5pilastest sai \xc3\xb5ppimiseks riiklikku stipendiumi._NEWLINE_1879. aastal valmis seminarile uus \xc3\xb5ppehoone Riias. 1886. aastal koliti seminar \xc3\xbcmber Kuld\xc4\xabga (saksa Goldingen) linna, kus see tegutses kuni Esimese maailmas\xc3\xb5ja alguseni. 1915. aastal evakueeriti seminar T\xc5\xa1istopoli (Tatarstan) linna, kus see tegutses kuni oma tegevuse l\xc3\xb5petamiseni 1919. aastal._NEWLINE_Balti \xc3\x95petajate Seminari hoone Kuldigas aadressil Liepaja iela 31/33 on L\xc3\xa4tis kuulutatud vabariikliku t\xc3\xa4htsusega ajalooliseks kultuurim\xc3\xa4lestiseks.\n_START_SECTION_\n\xc3\x95ppet\xc3\xb6\xc3\xb6\n_START_PARAGRAPH_\nSeminar andis \xc3\xb5petajakutseks vajaliku ettevalmistuse pedagoogilistes ainetes ning oskustes. Suurt t\xc3\xa4helepanu p\xc3\xb6\xc3\xb6rati vene keele ja usu, aga ka matemaatika, ajaloo ja pedagoogika \xc3\xb5petamisele. \xc3\x95ppet\xc3\xb6\xc3\xb6 toimus k\xc3\xbcll vene keeles, kuid selle k\xc3\xb5rval \xc3\xb5petati ka l\xc3\xa4ti ja eesti keelt._NEWLINE_Kunagistest seminari \xc3\xb5petajatest on nimekamad Jakob Lindenberg ja Voldemar P\xc3\xa4ts.'